U-I-156/92
Natisni
Opravilna št.:
U-I-156/92
Datum odločitve:
20. 5. 1993
Objavljeno:
OdlUS II, 46
ECLI:
ECLI:SI:USRS:1993:U.I.156.92
Akt:
Zakon o pokojninskem in invalidskem zavarovanju (Ur. list RS, št. 12/92) (ZPIZ), 181. čl.
Izrek:
Pobuda za oceno ustavnosti izpodbijane določbe zakona se ne sprejme.
Evidenčni stavek:
Izpodbijana zakonska ureditev, po kateri se pokojnine, invalidnine in dodatki za pomoč in postrežbo ter varstveni dodatki plačujejo mesečno za nazaj, ni v nasprotju z načeli pravne in socialne države. S tako ureditvijo tudi ni kršena državljanova oz. zavarovančeva pravica do socialne varnosti.
Geslo:
Ustavno načelo pravičnosti.
Način izplačevanja pokojnin, invalidnin, dodatkov za pomoč in postrežbo ter varstvenih dodatkov - mesečno za nazaj.
Pravica do socialne varnosti.
Načelo vzajemnosti in solidarnosti.
Pravna narava pokojnine in financiranje pokojninskega zavarovanja.
Pravna podlaga:
Ustava, 2. čl., 50. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Alojz Lavrenčič, Ljubljana
Datum vloge:
14. 12. 1992
Vrsta odločitve:
sklep
Vrsta rešitve:
nesprejem pobude
Dokument:
US16650
Dokument v PDF obliki:
U-I-156-92.pdf
111 KB
Prenesite datoteko
U-I-156/92
20/5-1993
S K L E P
Ustavno sodišče je na seji dne 20/5-1993 obravnavalo pobudo Alojza Lavrenčiča iz Ljubljane in
s k l e n i l o :
Ustavno sodišče ne sprejme pobude in ne začne postopka za oceno ustavnosti določbe 181. člena zakona o pokojninskem in invalidskem zavarovanju (Uradni list RS, št. 12/92).
O b r a z l o ž i t e v
Pobudnik meni, da določba 181. člena zakona o pokojninskem in invalidskem zavarovanju, ki določa, da se pokojnine, invalidnine in dodatki za pomoč in postrežbo in varstveni dodatki plačujejo mesečno za nazaj, ni v skladu z določbo 2. člena ustave. Navaja, da se prispevki za pokojninsko zavarovanje plačujejo v času zaposlitve, zato ima zavod na razpolago dovolj sredstev, da lahko obveznosti poravna pravočasno, torej pokojnine vnaprej.
Izplačevanje pokojnin vnaprej je v skladu s splošnim načelom pravičnosti, ki temelji na določbi 2. člena ustave.
Ustavno sodišče pobude ni sprejelo.
Po določbi 50. člena ustave imajo državljani pod pogoji, določenimi z zakonom, pravico do socialne varnosti. Po isti ustavni določbi ustava ureja obvezno zdravstveno, pokojninsko, invalidsko in drugo socialno zavarovanje ter skrbi za njihovo delovanje.
Država je z zakonom uredila pokojninsko in invalidsko zavarovanje. Urejanje pokojninskega in invalidskega zavarovanja zajema tudi določitev načina izplačila pokojnine. Način, za katerega se je odločil zakonodajalec, po oceni ustavnega sodišča ni sporen s stališča pravne in socialne države. Z njim tudi ni kršena državljanova oziroma zavarovančeva pravica do socialne varnosti. Zavarovanec ob zaključku delovne dobe prejme plačo, eventualno še tudi odpravnino, na koncu prvega meseca po upokojitvi pa prejme pokojnino oziroma akontacijo pokojnine.
V zvezi z nekaterimi navedbami pobudnika ustavno sodišče navaja, da pokojninsko in invalidsko zavarovanje ne temelji izključno na zavarovalniških načelih, ampak mu je podlaga tudi načelo vzajemnosti in solidarnosti. Pokojnina je sicer ekonomska kategorija, ker so pravice iz pokojninskega zavarovanja odvisne večinoma od trajanja in višine plačevanja prispevkov, vsebuje pa tudi elemente solidarnosti, ki v sodobnem svetu vse bolj pridobivajo na pomenu. Glavni vir financiranja pokojninskega zavarovanja so prispevki zavarovancev, zato pokojninsko zavarovanje temelji tudi na zavarovalniških načelih, niso pa prispevki zavarovancev edini vir financiranja. Obveznosti pokojninskega zavarovanja se pokrivajo v glavnem iz tekočega prispevka zavarovancev. Aktivni zavarovanci ne zbirajo sredstev za svoje bodoče pokojnine, temveč zbirajo sredstva za pokritje tekočih obveznosti pokojninskega zavarovanja za že upokojene zavarovance.
Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek